Tugþúsundir kröfðust afsagnar Brasilíuforseta í stærstu borgum landsins í gærkvöld. Mótmælendur segja hann hafa brugðist þjóðinni með viðbrögðum sínum við faraldrinum og saka hann um þjóðarmorð.
Fora Bolsonaro, burt með Bolsonaro, kölluðu mótmælendur í Sao Paulo í gærkvöld. Þeir krefjast þess að Jair Bolsonaro, forseti Brasilíu, verði kærður til embættismissis fyrir afglöp í starfi. Mótmælin voru fjölmennust í Sao Paulo og Rio de Janeiro þar sem á milli tíu og tuttugu þúsund marseruðu grímuklædd um borgirnar. Bolsonaro var sagður gera lítið úr þeirri ógn sem af heimsfaraldrinum stafaði og stuðlað þannig að hraðari og meiri útbreiðslu farsóttarinnar. Hann hefur lýst COVID-19 sem saklausri flensu og barist gegn flestum þeim aðgerðum sem yfirvöld einstakra ríkja hafa gripið til í því skyni að reyna að hemja útbreiðslu veirunnar. Nær 460 þúsund manns hafa dáið úr COVID-19 í Brasilíu samkvæmt opinberum gögnum og vel á sautjándu milljón hafa greinst með sjúkdóminn. Talið er að mun fleiri hafi hvort tveggja smitast og dáið úr COVID-19 en þessar tölur segja til um.